Drie vas ná vrou se moord op Wes-Kaapse plaasChristine Walters (Foto: Christine Walters/Facebook) Die liggaam van die 74-jarige Christine Walters is Saterdag ŉ ent van haar plaashuis in die Ceres-Karoo, Wes-Kaap, gekry nadat drie mans haar vroeër op die plaas aangeval het. Die mans is reeds vasgetrek. Volgens die polisie is een van hulle ŉ voormalige plaaswerker op Walters se grond. Volgens kapt. FC van Wyk, polisiewoordvoerder, het een van die plaaswerkers, ŉ Somaliese burger, omstreeks 04:05 ŉ skoot naby die opstal op die plaas Papekuil gehoor klap. Hy het gaan ondersoek instel en drie verdagtes by die plaashuis gewaar. “Hy [die plaaswerker] het na ŉ buurplaas gehardloop om hulp te kry. Die polisie is ook na die plaas ontbied,” sê Van Wyk. “By die polisie se aankoms op die toneel het hulle Walters se liggaam sowat 60 meter van die plaashuis gekry. Langs haar het ŉ haelgeweer gelê en sy het ’n skietwond aan haar kop gehad. Haar hande was met staaldraad vasgebind en ŉ gordel was om haar nek vasgemaak.” Inligting dui daarop dat Walters moontlik terugbaklei het toe die aanvallers haar oorrompel het. Sy is vermoedelik in die struweling raakgeskiet. Die polisie het inligting opgevolg en die 48-jarige voormalige plaaswerker is later die dag (Saterdag) aangekeer. Die ander twee verdagtes, onderskeidelik 17 en 22 jaar oud, is ŉ dag later in hegtenis geneem. “Die polisie se lugvleuel en honde-eenheid het gehelp om die verdagtes op te spoor.” Die polisie het op drank en vuurwapens wat in Walters se plaashuis gebuit is, beslag gelê. Die verdagtes sal vandeesweek in die plaaslike landdroshof verskyn op aanklag van moord. Walters het saam met haar seun, Robin Wakeford, op die plaas gewoon. Wakeford was nie op die plaas ten tyde van die aanval nie. Huldeblyke stroom in Walters het verlede jaar afgetree nadat sy vantevore as ŉ beroepsgesondheidspraktisyn gewerk het. Sy het ná haar aftrede permanent op die plaas gaan woon. Joan Visser, ŉ oudkollega en vriendin van Walters, beskryf Walters as ŉ vrou met “krag, vasberadenheid en grasie”. “’n Klein vroutjie met ŉ groot teenwoordigheid. Haar sagte gees en glimlag kon die donkerste lug verlig. Haar hart was vol liefde, en sy het altyd haar beste gegee in enigiets wat sy aanpak. Sy het die wêreld met moed en deursettingsvermoë tegemoet gegaan en kon altyd ŉ silwer randjie vind in elke uitdaging wat sy moes aandurf,” het Visser aan Maroela Media gesê. Oudkollega Sareen Kellerman sal Walters se “sagte, omgeehart en vriendelike glimlag onthou”, terwyl oudkollegas Hester Briel en Juandre Visser vir Walters geloof het vir haar jarelange en harde werk as beroepsgesondheidspraktisyn. “Sy het ’n borrelende persoonlikheid gehad,” vertel Kellerman. “Sy het dwarsdeur haar lewe opgestaan vir wat sy glo reg is en het nooit gewankel in haar verbintenis om die regte ding te doen nie. Sy was ŉ ware steunpilaar en het altyd haar man gestaan, ongeag die omstandighede. “Haar onwrikbare integriteit en standvastigheid sal gemis word,” sê Briel. “Deur haar loopbaan het sy haarself onvermoeid toegewy aan die skep van ŉ veilige en gesonde werksomgewing vir haar kliënte,” vertel Visser. Frances Hendriks, ’n jarelange vriendin van Walters, vertel dat sy Walters se “glimlag sal onthou en die berekende manier waarop sy gepraat het”. Hendriks en Walters het 43 jaar gelede ontmoet toe hulle saam by die Kaapse Skiereiland Universiteit van Tegnologie in Kaapstad, soos die instelling tans genoem word, studeer het. “Jy het altyd gedink voor jy praat. Ek sal jou sagte hart en gasvryheid, jou eerlikheid onthou. Ons het nie altyd ŉ keuse in hoe ons sterf nie, maar ons het ŉ keuse in hoe ons lewe. Ek kan my voorstel dat jy in jou laaste minute dalk gemompel het: Vader vergewe hulle van hul korrupte verstand, want hulle weet nie wat hulle doen nie,” lui Hendriks se huldeblyk.